Časť 1
Predkladacia správa

Návrh opatrenia, ktorým sa mení a dopĺňa opatrenie Národnej banky Slovenska č. 8/2002 o majetkovej angažovanosti bánk v znení opatrenia Národnej banky Slovenska č. 2/2004 a ktorým sa mení a dopĺňa opatrenie Národnej banky Slovenska č. 4/2004 o primeranosti vlastných zdrojov financovania bánk v znení opatrenia Národnej banky Slovenska č. 16/2004 (ďalej len „opatrenie“) vypracovala Národná banka Slovenska na základe § 31 a § 30 zákona č. 483/2001 o bankách a o zmene a doplnení niektorých zákonov, v znení neskorších predpisov (ďalej len „zákon o bankách“), ktorý splnomocnil Národnú banku Slovenska na vydanie uvedeného opatrenia.
	Hlavným účelom opatrenia je ustanoviť výpočet majetkových angažovaností banky vyplývajúcich z jej pozícií zaznamenaných v obchodnej knihe v súlade so všetkými možnosťami kladenými príslušnými transponovanými smernicami Európskeho parlamentu a Rady a zosúladenie znenia opatrenia s platným znením zákona o bankách a platným znením opatrenia Národnej banky Slovenska č. 4/2004 vo väzbe na pravidlá výkonu dohľadu na konsolidovanom základe. Hlavná časť návrhu opatrenia je rozdelená do dvoch článkov, keďže novelizuje dva predpisy súčasne. Uvedenie návrhu opatrenia do praxe povedie povinné subjekty k jednoznačnejšiemu výkladu a plneniu pravidiel majetkovej angažovanosti bánk a primeranosti vlastných zdrojov financovania bánk. Predkladateľ sa v súčasnosti v zásade vyhýba výraznejším zásahom do uvedených pravidiel, keďže počnúc 1. januárom 2007 možno dôjde k uplatňovaniu nových pravidiel výpočtu majetkovej angažovanosti bánk a primeranosti vlastných zdrojov financovania bánk vyplývajúcich z novo prijatých smerníc Európskeho parlamentu a Rady o zakladaní a prevádzkovaní úverových inštitúcií a o kapitálovej primeranosti úverových inštitúcií a investičných firiem.
Predkladaný návrh opatrenia je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.
Navrhované opatrenie nebude mať dopad na štátny rozpočet, rozpočet obcí a vyšších územných celkov a taktiež nebude mať dopad na zamestnanosť a na životné prostredie.
Predkladaný materiál bol riadne prerokovaný v zmysle bodov 1 až 8 čl. 8 pokynu guvernéra Národnej banky Slovenska č. 62/2001 o pravidlách normotvornej činnosti Národnej banky Slovenska a o Vestníku Národnej banky Slovenska ako vyplýva zo zmien a doplnení vykonaných pokynom guvernéra Národnej banky Slovenska č.44/2004 a pokynom guvernéra Národnej banky Slovenska č. 9/2005 a schválený Direktóriom Národnej banky Slovenska na jeho 18. rokovaní dňa 16. júna 2005.
	Predkladaný materiál neobsahuje tabuľku zhody, nakoľko sa opatrením upravuje len forma už v minulosti transponovaných ustanovení smerníc Európskeho parlamentu a Rady, pričom spôsob transpozície týchto ustanovení sa nemení.